*****

ΚΑΝΟΝΙΣΜΟΣ (ΕΟΚ) αριθ. 3190/82 ΤΗΣ ΕΠΙΤΡΟΠΗΣ

της 29ης Νοεμβρίου 1982

περί θεσπίσεως των λεπτομερειών εφαρμογής για την επέκταση στα μη μέλη ορισμένων κανόνων που θεσπίστηκαν από τις οργανώσεις παραγωγών στον τομέα των προϊόντων αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), και ιδίως το άρθρο 7 παράγραφος 8,

τον κανονισμό (ΕΟΚ) αριθ. 1772/82 του Συμβουλίου της 29ης Ιουνίου 1982 περί θεσπίσεως των γενικών κανόνων για την επέκταση ορισμένων κανόνων που θεσπίστηκαν από τις οργανώσεις παραγωγών στον τομέα των προϊόντων αλιείας (2), και ιδίως το άρθρο 5 δεύτερο εδάφιο,

Εκτιμώντας:

ότι είναι απαραίτητο να καθοριστούν τα κριτήρια με βάση τα οποία θα εκτιμηθεί η αντιπροσωπευτικότητα μιας οργάνωσης παραγωγών για την οποία προτείνεται να επεκταθούν σε μη μέλη οι κανόνες εμπορίας· ότι, μεταξύ αυτών των κριτηρίων πρέπει, ιδίως, να ληφθούν υπόψη το ποσοστό της εμπορίας που πραγματοποιείται από τα μέλη της οργάνωσης και που εξετάζεται σε σχέση με την ολική εμπορία των σχετικών ειδών στην εν λόγω ζώνη και ο αριθμός των μελών της οργάνωσης·

ότι ενδείκνυται να καθοριστεί μια ελάχιστη διάρκεια εφαρμογής των κανόνων εμπορίας που έχουν καταστεί υποχρεωτικοί, για να διατηρηθεί μια ορισμένη σταθερότητα στους όρους εμπορίας των προϊόντων αλιείας·

ότι τα Κράτη μέλη, που προτίθενται να καταστήσουν υποχρεωτικούς ορισμένους κανόνες που θεσπίστηκαν από μια οργάνωση παραγωγών, υποχρεούνται να τους υποβάλουν προηγουμένως για εξέταση στην Επιτροπή· ότι είναι, επομένως, αναγκαίο να καθοριστούν οι πληροφορίες που πρέπει να ανακοινωθούν στην Επιτροπή·

ότι είναι αναγκαίο να εξασφαλιστεί η δημοσίευση των κανόνων που έχουν καταστεί υποχρεωτικοί για τα μη μέλη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αλιευτικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τις λεπτομέρειες εφαρμογής του καθεστώτος επέκτασης στα μη μέλη ορισμένων κανόνων που θεσπίστηκαν από τις οργανώσεις παραγωγών, όπως προβλέπεται στο άρθρο 7 του κανονισμού (ΕΟΚ) αριθ. 3796/81, που στο εξής καλείται «βασικός κανονισμός».

Άρθρο 2

1. Κατά την έννοια του άρθρου 2 του κανονισμού (ΕΟΚ) αριθ. 1772/82, η δραστηριότητα που αναπτύσσει μια οργάνωση παραγωγών στον τομέα της παραγωγής και της εμπορίας θεωρείται σημαντική αν στη ζώνη στο εσωτερικό της οποίας αντιμετωπίζεται το ενδεχόμενο να επεκταθούν οι κανόνες εμπορίας:

α) η εμπορία, από την οργάνωση παραγωγών ή από τα μέλη της, ειδών για τα οποία πιθανόν να εφαρμοστούν αυτοί οι κανόνες, υπερβαίνει συνολικά το 75 % των ποσοτήτων που τέθηκαν σε εμπορία ·

β) ο αριθμός των αλιέων των επιβιβασμένων σε αλιευτικά σκάφη που εκμεταλλεύονται τα μέλη της οργάνωσης παραγωγών υπερβαίνει το 50 % του συνολικού αριθμού των αλιέων που είναι εγκατεστημένοι στη ζώνη και για τους οποίους ισχύουν οι κανόνες που ενδέχεται να επεκταθούν.

2. Προκειμένου να εφαρμοστεί η παράγραφος 1 υπό α λαμβάνεται υπόψη ο κατά την προηγούμενη περίοδο όγκος εμπορίας.

3. Για να υπολογισθεί το ποσοστό που προβλέπεται στην παράγραφο 1 υπό β, οι αλιείς οι επιβιβασμένοι σε σκάφη των οποίων το ολικό μήκος είναι κατώτερο ή ίσο με δέκα μέτρα λαμβάνονται υπόψη μόνον για την αναλογία της σχέσεως που υφίσταται μεταξύ του όγκου των ποσοτήτων που τέθηκαν σε εμπορία από αυτούς τους αλιείς, και του συνολικού όγκου των ποσοτήτων που τέθηκαν σε εμπορία στην εν λόγω ζώνη.

Άρθρο 3

Οι όροι της πρώτης διάθεσης στην αγορά που αναφέρονται στο άρθρο 3 παράγραφος 1 τρίτη περίπτωση του κανονισμού (ΕΟΚ) αριθ. 1772/82 μπορούν να περιλαμβάνουν κανόνες που αποβλέπουν στην ορθολογική διάθεση της παραγωγής με σκοπό τη σταθεροποίηση της αγοράς.

Άρθρο 4

Η ελάχιστη διάρκεια εφαρμογής του συστήματος που προβλέπεται από το άρθρο 7 παράγραφος 1 του βασικού κανονισμού είναι ενενήντα ημέρες.

Άρθρο 5

1. Κάθε Κράτος μέλος που αντιμετωπίζει το ενδεχόμενο της επέκτασης ορισμένων κανόνων που θεσπίστηκαν από μια οργάνωση παραγωγών ανακοινώνει στην Επιτροπή:

- το όνομα και τη διεύθυνση της σχετικής οργάνωσης παραγωγών·

- ολα τα στοιχεία που επιτρέπουν να καθοριστεί η αντιπροσωπευτικότητα της οργάνωσης, ιδίως, σε σχέση με τα κριτήρια που αναφέρονται στο άρθρο 2·

- τους σχετικούς κανόνες εμπορίας·

- τη ζώνη στο εσωτερικό της οποίας αντιμετωπίζεται το ενδεχόμενο να καταστούν υποχρεωτικοί αυτοί οι κανόνες.

2. Οι κανόνες που αναφέρονται στην παράγραφο 1 μπορούν να καταστούν υποχρεωτικοί μόνο κατά τη λήξη της προθεσμίας των δύο μηνών μετά την παραλαβή από την Επιτροπή των στοιχείων που αναφέρονται στην παράγραφο 1, ή αμέσως μετά τη γνωστοποίηση από την Επιτροπή της μη αντιρρήσεώς της, κατά τη διάρκεια αυτής της περιόδου.

Άρθρο 6

1. Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων:

- αναφορά της κοινοποιήσεως της προθέσεως του Κράτους μέλους να επεκτείνει στα μη μέλη τους κανόνες μιας οργανώσεως παραγωγών ·

- την απόφασή της σχετικά με τους κανόνες που έχουν κοινοποιηθεί·

- οποιαδήποτε επόμενη απόφαση για την κατάργηση της επεκτάσεως μέρους ή του συνόλου αυτών των κανόνων, συμφώνως προς τις διατάξεις του άρθρου 7 παράγραφος 3 υπό β του βασικού κανονισμού.

2. Το σχετικό Κράτος μέλος εξασφαλίζει εν καιρώ και τουλάχιστον οκτώ ημέρες πριν την έναρξη της ισχύος τους, τη δημοσίευση των κανόνων που έχουν καταστεί υποχρεωτικοί ή, αν χρειασθεί, την κατάργηση ενός μέρους ή του συνόλου των κανόνων αυτών, σύμφωνα με τις συνήθεις μεθόδους του.

Άρθρο 7

Ο παρών κανονισμός αρχίζει να ισχύει την 1η Ιανουαρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Νοεμβρίου 1982.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 197 της 6. 7. 1982, σ. 1.